b'\n_START_ARTICLE_\nNautael\xc3\xa4imet\n_START_SECTION_\nKoko ja ulkon\xc3\xa4k\xc3\xb6\n_START_PARAGRAPH_\nNautael\xc3\xa4imille kuten muillekin m\xc3\xa4rehtij\xc3\xb6ille on tyypillist\xc3\xa4 tynnyrim\xc3\xa4inen ruho, joka on yleens\xc3\xa4 hyvin roteva. Niiden sarvet ovat sile\xc3\xa4t ja py\xc3\xb6reydelt\xc3\xa4\xc3\xa4n vaihtelevat. Turpa on leve\xc3\xa4 ja kostea, sek\xc3\xa4 edest\xc3\xa4 karvaton. Sieraimet ovat kaukana toisistaan. Nautael\xc3\xa4inten h\xc3\xa4nt\xc3\xa4 on pitk\xc3\xa4 ja tupsumainen. Kyynelkuopat ja sorkkarauhaset puuttuvat. Niiden utareet ovat nelinis\xc3\xa4iset. Osalla lajeista on suuri riippuva kaulanahka._NEWLINE_P\xc3\xa4\xc3\xa4kallo on leve\xc3\xa4 ja kapenee hiukan turpaa kohden. Tohlot, joihin sarvet kiinnittyv\xc3\xa4t, ovat aivan kallon sivuilla. Nikamien okahaarakkeet ovat pitk\xc3\xa4t ja toimivat kiinnityskohtana hartioiden jykev\xc3\xa4lle lihasharjanteelle. Yl\xc3\xa4leuassa ei ole lainkaan etu- eik\xc3\xa4 kulmahampaita, mutta alaleuassa on kummallakin puolella 3 etuhammasta, etuhampaan muotoinen kulmahammas sek\xc3\xa4 3 v\xc3\xa4li- ja 3 poskihammasta, jollaiset on my\xc3\xb6s yl\xc3\xa4leuassa. Eritt\xc3\xa4in lyhytkarvainen turkki on ihonmy\xc3\xb6t\xc3\xa4inen ja monilla lajeilla eri ruumiinosista, kuten kaulasta, harjamaisesti pidentynyt. Nautael\xc3\xa4imen kieli on karheapintainen, pitk\xc3\xa4 ja hyvin voimakas.\n_START_SECTION_\nLevinneisyys ja elintavat\n_START_PARAGRAPH_\nLuonnonvaraiset nautael\xc3\xa4imet olivat levinneet kaikkialle Eurooppaan pohjoista lukuun ottamatta, sek\xc3\xa4 Afrikkaan, Keski- ja Etel\xc3\xa4-Aasiaan sek\xc3\xa4 Pohjois-Amerikkaan. Nykyisin niit\xc3\xa4 ei ole luonnonvaraisena Euroopassa kuin hajanaisia kantoja Keski- ja It\xc3\xa4-Euroopassa. Pohjois-Amerikan biisonilaumoille on k\xc3\xa4ynyt melkein yht\xc3\xa4 huonosti: nekin el\xc3\xa4v\xc3\xa4t en\xc3\xa4\xc3\xa4 l\xc3\xa4hinn\xc3\xa4 suojelualueilla._NEWLINE_Nautael\xc3\xa4inten luonnonvarainen elinymp\xc3\xa4rist\xc3\xb6 vaihtelee eritt\xc3\xa4in paljon. Monet lajit viihtyv\xc3\xa4t tiheiss\xc3\xa4 metsiss\xc3\xa4, toiset taas suosivat aukeita ruohomaita. Tasankojen ohella nautael\xc3\xa4imet tulevat toimeen my\xc3\xb6s vuoristossa, jopa 6\xc2\xa0000 metrin korkeudelle Himalajalle jakkien elinalueelle. Ravintonaan naudat k\xc3\xa4ytt\xc3\xa4v\xc3\xa4t erilaista kasviravintoa, esimerkiksi hein\xc3\xa4\xc3\xa4, lehti\xc3\xa4, puunkuorta, sammalta, sieni\xc3\xa4 ja j\xc3\xa4k\xc3\xa4l\xc3\xa4\xc3\xa4. Kaikki lajit tarvitsevat elinalueelleen pintavesist\xc3\xb6n ja ne my\xc3\xb6s ottavat mieluusti mutakylpyj\xc3\xa4._NEWLINE_Nautael\xc3\xa4imet kehittyiv\xc3\xa4t Euraasiassa noin 5 miljoonaa vuotta sitten. Varhaiset nautael\xc3\xa4imet olivat nykyisten nilgaun ja nelisarviantiloopin kaltaisia, jotka kuuluvat my\xc3\xb6s nautael\xc3\xa4imiin. Ne poikkeavat ulkon\xc3\xa4\xc3\xb6lt\xc3\xa4\xc3\xa4n selv\xc3\xa4sti muista nautael\xc3\xa4imist\xc3\xa4._NEWLINE_Naudat ovat laumael\xc3\xa4imi\xc3\xa4 ja joitain poikkeuksia kuten anoaa lukuun ottamatta ne el\xc3\xa4v\xc3\xa4t laumoissa. Laumojen koko vaihtelee pienist\xc3\xa4 perheryhmist\xc3\xa4 jopa tuhatp\xc3\xa4isiin laumoihin. Useilla lajeilla pienlaumat liittyv\xc3\xa4t v\xc3\xa4lill\xc3\xa4 suurlaumoiksi. Nautael\xc3\xa4imet n\xc3\xa4ytt\xc3\xa4v\xc3\xa4t k\xc3\xb6mpel\xc3\xb6ilt\xc3\xa4, mutta ne voivat juosta kovaa vauhtia. Niiden tavallisin askellaji on verkkainen k\xc3\xa4ynti, mutta kiihtyess\xc3\xa4\xc3\xa4n ne ravaavat tai siirtyv\xc3\xa4t j\xc3\xa4yk\xc3\xa4hk\xc3\xb6\xc3\xb6n laukkaan. Kaikki nautael\xc3\xa4inlajit osaavat uida. Niiden aisteista haju on kehittynein ja niiden kuulo on erinomainen._NEWLINE_Sonnit taistelevat paritteluaikaan kiivaasti naaraista ja arvoj\xc3\xa4rjestyksest\xc3\xa4 ja lehm\xc3\xa4t saa yleens\xc3\xa4 korkea-arvoisin sonni. Lehm\xc3\xa4n kantoaika on lajista riippuen 9-11 kuukautta, jonka j\xc3\xa4lkeen naaras saa yleens\xc3\xa4 yhden vasikan, joka pystyy juoksemaan melkein heti syntym\xc3\xa4ns\xc3\xa4 j\xc3\xa4lkeen. Ihmiset ovat kesytt\xc3\xa4neet monia nautael\xc3\xa4imi\xc3\xa4 kotiel\xc3\xa4imiksi. Niist\xc3\xa4 on saatu hyvi\xc3\xa4 vetojuhtia ja arvokkaita maidon- ja lihantuottajia. My\xc3\xb6s vuotia, sarvia, j\xc3\xa4nteit\xc3\xa4, rasvaa ja lantaa k\xc3\xa4ytet\xc3\xa4\xc3\xa4n. Nauta ja seebu polveutuvat sukupuuttoon kuolleesta alkuh\xc3\xa4r\xc3\xa4st\xc3\xa4, kun taas aasialaisilla vesipuhveleilla, bantengeilla ja gaurin kesymuodolla gajaalilla on yh\xc3\xa4 l\xc3\xa4hisukulaisia luonnossa.'